b'\n_START_ARTICLE_\nBed-in\n_START_PARAGRAPH_\nUnder Vietnamkrigen afholdt John Lennon og Yoko Ono i 1969 to bed-ins for fred i henholdsvis Amsterdam og Montreal som et led i deres ikkevoldelige protester mod krig.\n_START_SECTION_\nBed-in i Montreal\n_START_PARAGRAPH_\nDen anden bed-in var planlagt til at skulle finde sted i New York, men John Lennon havde ikke lov til at rejse ind i USA efter i 1968 at have f\xc3\xa5et en dom for at have cannabis p\xc3\xa5 sig. I stedet valgte de Bahamas, hvortil de ankom 24. maj 1969. De fik et v\xc3\xa6relse p\xc3\xa5 Sheraton Oceanus Hotel, men efter en nat i den st\xc3\xa6rke varme valgte parret at rejse til Montreal. Her ankom de 26. maj, og de indlogerede sig p\xc3\xa5 Queen Elizabeth Hotel p\xc3\xa5 v\xc3\xa6relserne 1738, 1740, 1742 og 1744. Mens de opholdt sig her, inviterede de en r\xc3\xa6kke ligesindede til at bes\xc3\xb8ge sig, heriblandt Timothy Leary, Tommy Smothers, Dick Gregory, Murray the K og Al Capp. Alle disse, bortset fra Capp, sang med, da fredshymnen "Give Peace a Chance" blev indspillet p\xc3\xa5 hotelv\xc3\xa6relset 1. juni, hvor Andr\xc3\xa9 Perry stod for optagelsen. Canadian Broadcast Corporation lavede interviews fra v\xc3\xa6relset. Den amerikanske presse reagerede med blandede kommentarer._NEWLINE_I december 1969 udbredte Lennon og Ono deres fredsbudskab med store plakater med teksten "WAR IS OVER! If You Want It \xe2\x80\x93 Happy Christmas From John and Yoko". Plakaterne blev sat op i elleve storbyer over hele verden.\n_START_SECTION_\nEfterf\xc3\xb8lgende reaktioner og bed-ins\n_START_PARAGRAPH_\nBed-in som aktionsform er senere blevet kopieret og nyfortolket af andre kunstnere i nye protestaktioner. Blandt andet kopierede den hollandske kunstner Marijke van Warmerdam sammen med sin gallerist Kees van Gelder bed-in\'en p\xc3\xa5 Amsterdam Hilton i 1992, og kunstgruppen The Centre of Attention gjorde det samme i Miami i 2005. _NEWLINE_I sangen "Don\'t Look Back in Anger" med Oasis er der henvisning til happeningen, hvor forsanger Noel Gallagher et sted synger \'I\'m gonna start a revolution from my bed / \'Cause you said the brains I had went to my head.\' Denne s\xc3\xa6tning skulle efter sigende v\xc3\xa6re udtalt af Lennon og findes p\xc3\xa5 en optagelse fra hans hjem i The Dakota i New York._NEWLINE_Nogle musikgrupper har refereret til happeningen i musikvideoer. Dette g\xc3\xa6lder blandt andet Marcy Playground (1999) og Viva Voce (2006). Andre musikere har p\xc3\xa5 andre m\xc3\xa5der henvist til h\xc3\xa6ndelsen, heriblandt Chester Bennington og Mr. Hahn fra Linkin Park, der er fotograferet i en seng til en bog om gruppen, lige som forsangeren fra Green Day, Billie Joe Armstrong, og hans hustru Adrienne Armstrong i 2006 lavede en bed-in, hvor de havde en plakat med teksten "Make Love Not War" p\xc3\xa5 spansk h\xc3\xa6ngende over sengen.\n_START_SECTION_\nMinder om bed-in\n_START_PARAGRAPH_\nI 2010 afsl\xc3\xb8rede Montreals bystyre et kunstnerisk mindesm\xc3\xa6rke i Mount Royal Park for Lennon og Onos bed-in i byen. V\xc3\xa6rket er udf\xc3\xb8rt af Linda Covit og Marie-Claude S\xc3\xa9guin og har titlen Give Peace a Chance; p\xc3\xa5 det findes denne tekst p\xc3\xa5 fyrre forskellige sprog.'